મુખ્યમંત્રી વિજય રૂપાણીએ ગત દિવસોમાં નર્મદા કંટ્રોલ ઓથોરિટી સમક્ષ કરેલી રજૂઆતને પગલે આ બોગદા, ઇરિગેશન બાયપાસ ટનલ, મારફત માણસ અને પશુ માટે પીવાના પાણી માટે વધારાના પાણીનો પુરવઠો ગુજરાત લઈ શકે, એને મંજૂરી મળી છે. આને શુભ સમાચાર લેખાવા પડે. જોકે ગુજરાતના ખેડૂતોના અત્યારે ઊભા પાકને પણ પાણી અપાતું નથી, એ વાતે રાજ્યભરમાં ભારે અજંપાની સ્થિતિ છે. પડોશી રાજ્ય મધ્ય પ્રદેશ અને રાજસ્થાનમાં પણ માથે વિધાનસભાની ચૂંટણી ઊભી છે. ભાજપ સત્તારૂઢ સરકારોને ફરી જિતાડવાની મુશ્કેલી અનુભવી રહ્યો છે ત્યારે ગુજરાતને પાણી વાપરવા દેવાની મંજૂરી આપવામાં જોખમ રહ્યા છતાં હાલપૂરતું તો ગુજરાતમાં જળસંકટ હળવું થવાના સંજોગો જોવા મળે છે. જોકે વર્ષ 2015માં મુખ્યમંત્રીના જળસંસાધન સલાહકાર નવલાવાલાએ વલ્લભ વિદ્યાનગરમાં આપેલા ચાવીરૂપ વ્યાખ્યાનમાં જણાવ્યું હતું કે પાણીના સંયમિત વપરાશની આદત ગુજરાત રાજ્ય સહિત સમગ્ર ભારતની પ્રજા નહિ કેળવે તો જળસંકટ જ નહિ, જળના મુદ્દે લડાઈઓ થશે. મહાત્મા ગાંધી થકી અપાયેલો બોધ આચરણમાં લાવીને જરૂરિયાત મુજબની વપરાશ સિવાય પાણી કે અન્ય સંસાધનોનો બગાડ ટાળવાનું અનિવાર્ય લેખાશે. મહાત્મા હંમેશા કહેતા હતા કે વિશ્વમાં માણસોની જરૂરિયાત (નીડ) માટેનાં પૂરતાં સંસાધનો છે, પણ વ્યક્તિના લોભ (ગ્રીડ)ને પહોંચી વળવાનું મુશ્કેલ છે.